作者:柳宗元
標題:哭連州淩員外司馬
內容:廢逐人所棄，遂為鬼神欺。才難不其然，卒與大患期。淩人古受氏，吳世誇雄姿。寂寞富春水，英氣方在斯。六學誠一貫，精義窮發揮。著書逾十年，幽頤靡不推。天庭掞高文，萬字若波馳。記室徵西府，宏謀耀其奇。輶軒下東越，列郡蘇疲羸。宛宛淩江羽，來棲翰林枝。孝文留弓劍，中外方危疑。抗聲促遺詔，定命由陳辭。徒隸肅曹官，徵賦參有司。出守烏江滸，老遷湟水湄。高堂傾故國，葬祭限囚羈。仲叔繼幽淪，狂叫唯童兒。一門既無主，焉用徒生為。舉聲但呼天，孰知神者誰。泣盡目無見，腎傷足不持。溘死委炎荒，臧獲守靈帷。平生負國譴，骸骨非敢私。蓋棺未塞責，孤旐凝寒颸。念昔始相遇，腑腸為君知。進身齊選擇，失路同瑕疵。本期濟仁義，今為眾所嗤。滅名竟不試，世義安可支。恬死百憂盡，苟生萬慮滋。顧餘九逝魂，與子各何之。我歌誠自慟，非獨為君悲。